艾莎富豪B55

艾莎富豪B55係一款由蘇格蘭艾莎出嘅一款前置引擎雙層巴士，喺1973年亮相，係利蘭Atlantean、丹拿珍寶同埋Bristol VRT後置引擎雙層巴士以外嘅另類選擇。

設計 
艾莎富豪B55嘅底盤佈局同以前一隻唔掂嘅佳牌Wulfrunian類似，都係前軸移後咗，令車門可以擺喺前輪跨上面，同埋副引擎都係擺喺前輪跨上面。不過引擎係細隻嘅富豪TD70C/TD70E/TD70H渦輪增壓引擎，容量得6.7升。

初期出嘅B55第一型係配Self-Changing Gears波箱同埋葉片彈簧懸掛。1975年，艾莎出咗隻矮車身B55，型號B55-20，不過只係出咗一架。

1977年B55第二型推出，佢個司機位升高咗，重有多個改良，波箱選擇唔再限死SCG，而可以揀Voith DIWA 851。

1980年B55第三型推出，佢以富豪貨車驅動軸去取代麻煩嘅Hamworthy驅動軸，而且可以揀氣墊懸掛。1981年出現咗三軸版B55第三型，佢嘅中軸係驅動軸，而尾軸可以反方向輔助轉彎，但只係出咗3架。

英國 
艾莎富豪B55喺蘇格蘭受到歡迎，Scottish Bus Group、Tayside同埋Strathclyde PTE都買咗一定數量。而喺英格蘭嘅West Midlands PTE同埋South Yorkshire PTE都買咗唔少。

1983年，有一架配Marshall單層巴士車身嘅B55運咗畀Strathclyde PTE。

香港 
香港嘅中華巴士喺1975年買咗一架艾莎富豪B55第一型，其後喺1976年買一架加長版艾莎富豪B55第一型，再喺1978年買多6架加長版艾莎富豪B55第二型。不過呢6架B55第二型喺1989年或之前全部燒晒。

1981年，中巴引入兩架三軸版B55第三型嚟試，但之後冇再買。

印尼 
喺1981至1985年間，有320架艾莎富豪B55被運去印尼行駛，而喺同一時期亦有一架三軸版B55運咗去印尼。

新加坡 
1980年代，有一架艾莎富豪B55畀咗新加坡巴士公司試。

停產 
艾莎富豪B55喺1985年停產，總產量啱啱過咗一千架，其中890架係配亞歷山大AV或RV車身。佢俾富豪Citybus取代。

參考 
 Jack, A.D. (1997). Volvo Bus: 25 Years of Progress. Venture Publications Ltd. ISBN 1-898432-52-X.
 Booth, Gavin (1983). The British Bus Today and Tomorrow. London: Ian Allan Ltd. ISBN 0-7110-1296-2.
 Townsin, Alan (1985). The British Bus Story - The Late 'Seventies - The Calm Before the Storm. The Transport Publishing Company. ISBN 0-86317-150-8.

睇多啲
 Brown, S. (2011). Volvo Ailsa. Ian Allan Publishing. ISBN 978-0-7110-3514-0

巴士型號